得孫以詩邀立夫兄次明丈作看客
作者：王灼
朝代：宋

paragraphs: 我生苦不諧，所向如登天。
老眼始見孫，便覺了世緣。
一陽謹初度，剝極宜復旋。
神氣已秀發，玉虹照晴川。
家書或有託，似能守青編。
免翁費十牛，令渠受一廛。
使君與別駕，同是峨眉僊。
肯來摩其頂，飛蓋相聯翩。
丘也親抱送，已輸徐氏先。
游夏實高弟，庶幾文學傳。